
Bevezetés


Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 116. §-a szerint:

(1) A képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős.

(2) A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.

(3) A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

(4) A gazdasági program, fejlesztési terv – a vármegyei területfejlesztési elképzelésekkel összhangban – tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.

(5) A gazdasági programot, fejlesztési tervet a képviselő-testület az alakuló ülését követő hat hónapon belül fogadja el. Ha a meglévő gazdasági program, fejlesztési terv az előző ciklusidőn túlnyúló, úgy azt az újonnan megválasztott képviselő-testület az alakuló ülését követő hat hónapon belül köteles felülvizsgálni, és legalább a ciklusidő végéig kiegészíteni vagy módosítani.

Jelen dokumentumot, mely Röszke Község Önkormányzata 2025-2029 közötti időszakra vonatkozó gazdasági programját és fejlesztési tervét tartalmazza Röszke Község Önkormányzata Képviselő-testülete a ____ /2025. (…. ….) önkormányzati határozatával jóváhagyta.

Településünk abban a szerencsés helyzetben van, hogy már több elfogadott tanulmány is készült a különböző fejlesztési elképzelések megalapozására. A helyzetértékelés elkészítésében ezen tanulmányok voltak leginkább segítségünkre. Helyzetértékelésünknél ezen kívül támaszkodtunk a belső konzultációk eredményeinek felhasználására és a statisztikai adatokra. 

A település a dél-magyarországi régióban, Szegedtől délre, 15 km távolságban helyezkedik el, a Holt-Tisza, az E75-ös út, M5-ös autópálya és az országhatár között. A település közúton kétfelől - Szeged irányából az E75-ös, valamint Mórahalom irányából a 43011-es úton - közelíthető meg. Vasúton Szeged-Nagyállomásról érhető el. Szerbiából közúton az M5-ös autópályáról és az E75-ös úton a határátkelőn át, vasúton Szeged-Röszke-Szabadka vasútvonalon érhető el.
Röszkének nincs vonzáskörzete, viszont több önkormányzati szerveződésnek, együttműködésnek is tagja. Szeged és Mórahalom vonzáskörzetéhez kapcsolódik a település. Határos települések: Szeged, Mórahalom, Domaszék. Településünkön 1678 ingatlan található, ebből külterületen 449 tanya.
A település átmeneti helyzetben fekszik a Tisza egykori ártere és a Duna-Tisza közi homokhátság között, de kialakulását és fejlődését alapjaiban meghatározza a Tisza közelsége (délkeleten a Gyálai-Holt-Tisza adja a falu természetes határát). A folyó halban és vadban gazdag mocsarai, az árvizek által időnként elöntött magaslatok és a már árvízmentes nyugati területek kedvező gazdálkodási feltételeket teremtettek az itt élők számára. A folyószabályozások nyomán bővült a szántó művelésre alkalmas területek nagysága, de az időszakosan vízzel borított szikes laposok ma is jól mutatják az egykori folyóvölgy maradványait.

A táj éghajlata erősen kontinentális, amit leginkább a csapadékeloszlás szélsőségessége jelez. 2024-ben az Alföld déli részén 400 mm körüli csapadék hullott. A csapadék éven belüli átlagos eloszlása kedvező lenne a gazdálkodás számára, de a nagy szélsőségesség, a nyári forróság miatt gyakori az aszály. A legmelegebb hónap a július, a leghidegebb a január. A napsütés hazánkban ezen a tájon a legbőségesebb, megközelíti a 2300-2400 órát. Hóban viszont ez az ország legszegényebb vidéke, gyakori a hótakaró nélküli kemény fagy.

A település népsűrűsége 100 fő/km2 alatti.

Országos jelentőségű védett természeti területek
· Madarász-tó déli része
· Kisszéksós-tó déli része
· Kancsal-tó

Helyi jelentőségű természeti terület
Röszkei gyepek

	Helyrajzi szám:
	Művelési ág:
	Terület nagysága (ha):
	Tulajdonforma:

	Röszke 0103/71
	rét
	3.2852
	magántulajdon

	Röszke 0103/124
	rét
	0.2370
	magántulajdon

	Röszke 0103/125
	rét
	1.4467
	magántulajdon

	Röszke 0103/112
	rét
	0.0463
	Röszke Község Önkormányzata

	Röszke 0103/113 a alrészlet
	rét
	9.7220
	magántulajdon

	Röszke 0161/36
	rét
	9.9915
	magántulajdon

	Röszke 0161/37
	erdő
	0.4717
	magántulajdon

	Röszke 0161/38
	legelő
	0.1569
	magántulajdon

	Röszke 0221/29
	legelő
	0.1481
	Magyar Állam

	Röszke 0221/30
	legelő
	6.1977
	magántulajdon

	Összesen:
	
	31.7031

Röszke község a Tisza jobb partján, árvíztől mentesített mélyártéri területen helyezkedik el, az élő Tiszától 3-5 km távolságra, a Gyálai-Holt-Tisza elnevezésű holtág mentén. A községet a mentesített ártéri körülmények között – valamennyi Tisza-menti településsel együtt – elsőrendű árvízvédelmi töltések védik. Tekintettel arra, hogy a védművek földanyagból készülnek, valamint ki vannak téve az időjárás viszontagságainak, a különböző élővilág-társulások hatásának eredményeképpen fokozatosan „elöregednek”, figyelemmel kísérésük, fenntartásuk és javításuk állandó feladat.
A község szempontjából nagy jelentőségű Gyálai-Holt-Tisza nevű holtág, ami a 19. századi folyószabályozás során, az 1887-ben elkészült átmetszéssel jött létre. A holtág teljes hossza 18,7 km. A holtág vízminősége a 2023-2024 évi, a Gyálai-Holt-Tisza vízgazdálkodási infrastruktúrájának komplex fejlesztése program révén sokat javult, de a víz hasznosítása továbbra is erősen korlátozott. 

A síkvidékre jellemző módon Röszke területén sem találhatók természetes vízfolyások. Azokon a területeken, ami egykor a Tisza széles árterületéhez tartozott, a folyószabályozás utáni időszakban hóolvadás és/vagy nagyobb csapadék esetén kisebb-nagyobb káros elöntések alakultak ki. Ezért a szükségessé vált és végrehajtott vízrendezési munkálatok során a helyben keletkező felesleges vizek (belvizek) összegyűjtésére és elvezetésére, továbbá a szomszédos, magasabb fekvésű Duna-Tisza közi hátság felől érkező vizeknek (külvizek) a befogadóba (Röszke esetén a Gyálai- Holt-Tiszába) való szabályozott bevezetésére belvízelvezető csatornákat építettek ki, amelyek idővel behálózták a legmélyebb fekvésű síkvidéki területeket, így Röszke külterületét is. Ezek a csatornák döntő mértékben az egykori természetes erek, mélyvonulatok, terepmélyedések, szikes tavak nyomvonalát követik (elnevezésük is legtöbbször erre utal), ezeket esetenként a terepesést harántoló összekötő csatornákkal kötik össze. A síkvidéki terepadottságok (kis terepesések és szintkülönbségek) lehetővé teszik az egymással szomszédos belvízcsatorna-hálózatokból kialakult belvízrendszerek összekapcsolását is. Ennek nagy jelentősége van a belvíz-védekezési gyakorlat során, amikor a vizek ésszerű kormányzásával, visszatartásával esetleg szivattyúzással a mezőgazdasági területek mentesíthetők az elöntésektől és azok káros következményeitől.
Megfelelő szabályozó műtárgyak megléte esetén vízhiányos időszakban (amennyiben a kielégítő pontosságú meteorológiai előrejelzések csapadékszegény időszakra engednek következtetni) a csatornahálózat egyes szakaszain, sőt a csatornával lecsapolt mély fekvésű területeken is vízvisszatartásra kerülhet sor.

A község vízellátása 3 db mélyfúrású kútból történik. Az I. sz. termelőkút (Röszke B-37) 302 m talpmélységű, 1963-ban készült el, nem a vízműtelep területén található és jelenleg nem üzemel. A II sz. termelőkút (Röszke B-57) 247 m talpmélységű, 1981-ben készült, a III. sz. kút (Röszke B-58) 350 m talpmélységű 1989-ben épült.
A település súlypontjában, napi tározóként, és az állandó nyomás biztosítása érdekében 200 m3-es hidroglóbusz van telepítve.  A vízmű kapacitása 2220 m3/nap, jelenleg a napi vízfogyasztás 800–900 m3 közötti. 
A település vízelosztó hálózatának hossza – 38 850 fm, jellemzően vegyes rendszerű. A hálózat NA80-as és NA150-es átmérőjű vezetékekből került kiépítésre azbesztcement és KM-PVC anyagú csövekből. A vízellátó rendszer értékesítési vesztesége térségi összehasonlításban - ~23 % - viszonylag kedvezőnek tekinthető, ennek ellenére további üzemeltetői ráfordítások szükségesek a veszteségek további csökkentése érdekében.

A közüzemi vízellátottság aránya a belterületen teljesnek mondható, a tanyasi lakosság azonban részben egyéni kutakból oldja meg a vízbeszerzést. 
Az ivóvíz minősége az EU előírásainak megfelelő, ennek érdekében komplex ivóvíz-minőség javító program valósult meg Röszkén is. 
Röszke község vízműve által szolgáltatott ivóvíz minősége arzén, valamint ammónium-ion tekintetében nem felelt meg a 201/2001. (X. 25.) „Az ivóvíz minőségi követelményeiről és az ellenőrzés rendjéről” szóló Kormányrendeletben, illetve az azt módosító 47/2005. (III. 11.) Kormányrendeletben meghatározott vízminőségi paramétereknek. A rendelet természetesen előírta e vízminőségi problémák megoldását az önkormányzatunk felé, ezért Zsombó, Röszke, Kübekháza, Tiszasziget, Újszentiván és Deszk települések együtt megalapították a Tisza-Maros Ivóvízminőség-javító Önkormányzati Társulást és együttesen nyújtottunk be pályázatot a Környezet és Energetika Operatív Programra, amely pályázat több 1 milliárd forintos támogatásban részesülhetett a fent említett problémák megoldására.

A Tisza Maros Ivóvízminőség Javító Program keretében Röszke község területén a következő munkálatok valósultak meg:
- hálózat rekonstrukció,
- mosató csomópontok kiépítése,
- tűzcsapok cseréje,
- ivóvíz tisztító berendezés telepítése, a vízmű épületének átalakítása,
- hálózat mosatás,

Mivel az Európai Unió 250 000 lakosnál kisebb hulladékgazdálkodási régiót csak nagyon indokolt esetekben támogat, ezért 2008. március 6-án megalakult a Dél-Alföldi Térségi Hulladékgazdálkodási Társulás, melynek teljes jogú tagja Röszke Község Önkormányzata is.
Ez a példaértékű térségi összefogás EU és hazai kormánytámogatással képes rövid idő alatt végrehajtani a szükséges fejlesztéseket, melynek eredménye a térségi környezetszennyezés megakadályozása és felszámolása lesz, melynek következtében 5 év alatt a régió környezetminősége jelentős mértékben javulni fog.
Röszke község számára a kölcsönösen előnyös együttműködés azt eredményezte, hogy jelentősebb saját erőforrások felhasználása nélkül megvalósult településünkön a korszerű, környezetkímélő hulladékgazdálkodás, a szelektív hulladékgyűjtés bevezetése, a környezetszennyező lerakó területének rekultivációja, korszerű, minden előírásnak megfelelő és a hulladékokat szelektíven gyűjtő hulladékudvar, szelektív gyűjtő szigetek kialakítása és házhoz érkező lomtalanítási program megvalósítása is.

A Dél-Alföldi Térségi Hulladékgazdálkodási Társulás tagönkormányzatai együttesen pályáztak a Környezet és Energia Operatív Program részeként a települési szilárdhulladék-lerakókat érintő térségi szintű rekultivációs programra (KEOP-2.3.0).
A pályázat tartalma:
· Egyes települési lerakók utólagos rekultivációja,
A társulás célja: A tagönkormányzatok részére EU-s színvonalú hulladékgazdálkodási közszolgáltatási rendszer biztosítása.
Feladatai: Hulladékgazdálkodási problémák megoldása, hulladéklerakók rekultivációja*.
*Rekultiváció: Az emberi beavatkozás miatt elpusztult természeti környezet, különösen növényzet tudatos helyreállítása talajjavítással, ültetéssel.

A Társulás a rekultiváció mellett pályázatot nyújtott be „A Dél-alföldi Térségi Hulladékgazdálkodási Társulás hulladékgazdálkodási rendszerének fejlesztése eszközbeszerzésekkel” című pályázati konstrukcióra. A projekt célja, az elmúlt évek során megszerzett tapasztalatok, továbbá a szigorodó hazai és európai hulladékgazdálkodási szabályoknak történő megfelelés érdekében a rendszer továbbfejlesztése. A pályázat keretén belül gyűjtő járművek, gyűjtő edények, konténerek, és informatikai fejlesztés, valamint rakodógépek beszerzése valósult meg, a kapacitáshiányok megszüntetése és a hatékonyabb közszolgáltatás kiépítése érdekében. 

	Település
	Önkormányzatok által tervezett beszerzések
	SZKG és CSMTT által tervezett beszerzés

	
	Házi komposztáló 
	5 m3-es konténer nyitott
	5 m3-es zárt konténer
	Edény 60 liter (szabványos EN 840)
	Edény 120 liter (szabványos EN 840)
	Edény 1100 liter
	60 literes edény
	120 literes edény

	Röszke
	150
	5
	5
	150
	350
	15
	
	204

Röszke község ipari és kommunális szennyvizeit a Röszke –Domaszék községek által megépített közös szennyvíztisztítóban kezelik, mely Röszke külterületén található.
A szennyvízhálózat üzemeltetője az Alföldvíz Zrt.
Domaszék és Röszke települések a 25/2002. (II. 27.) Korm. rendelet szerint a szennyvíz-elvezetési és tisztítási programban egy agglomerációt alkotnak. A rendelet értelmében 2015. december 31-ig a települési szennyvizek közműves szennyvíz- elvezetését, a szennyvizek biológiai szennyvíztisztítását, illetőleg a települési szennyvizek ártalommentes elhelyezését kellett megvalósítani. 
Ezen szabályozás értelmében 2010. novemberében jött létre Domaszék-Röszke Szennyvíztisztító Fejlesztési Társulás, amely pályázatot nyújtott be a Környezet és Energia Operatív Program „Egységes és tiszta település” prioritási tengely, „Szennyvízelvezetés és tisztítás” egyfordulós pályázati felhívásra.
A szennyvíztisztító telep 1997-ben épült, a szennyvíztisztító rendszer és annak tisztítási technológiája elavult, technikailag amortizálódott és nem utolsó sorban az energiafelhasználás és az üzemeltetési költségek tekintetében kedvezőtlen a működtetése.

A projekt célja, a szennyvíztisztító telep korszerűsítésével
· a településeken keletkező szennyvíz elvezetését és tisztítását a legmagasabb elvárásoknak megfelelően tudjuk biztosítani,
· a szennyvíztisztító telep hatékonyságának növelése
· a szükséges beruházások a lehető legjobb műszaki megoldás mellett a legjobb környezetvédelmi eredményt tudják biztosítani
· az új létesítmény a legkedvezőbb munkafeltételekkel és az elérhető legjobb gazdasági hatásfokkal legyen működtethető.
A projekt keretein belül kiépítésre került egy új nyomóvezeték Domaszék és a szennyvíztisztító telep között, illetve az összegyűjtött szennyvizek megfelelő tisztításának elérése érdekében átalakításra került a közös szennyvíztisztító telep.

A projekt költségvetése:

[bookmark: _Toc40095522]3. Táblázat: KEOP-1.2.0/B/10-2010-0079 kódszámú projekt költségvetése
	
	Röszke
	Domaszék
	Összesen

	Összköltség
	557 713 812 Ft
	557 713 812 Ft

	Támogatás
	529 828 121 Ft
	529 828 121 Ft

	Saját forrás
	11 154 277Ft
	16 731 414 Ft
	27 885 691 Ft



[bookmark: _Toc193376766]Villamos energia

A faluban az áramszolgáltató a Kiskundorozsmai 120/20 kV-os OVIT állomásról biztosítja a villamos energiát Röszkének, 20 kV-os csupasz légvezetékes betáplálással. A külterület egy része az ugyanebből az alállomásból induló Mórahalmi 20 kV légvezetéki hálózatról kapja a villamos energiát. A belterületi részek a Röszkei 20 kV-os hálózat hibája esetén elláthatók a Gyálaréti 20kV-os hálózatról is. 
A Röszke belterületi elosztó hálózata légvezetéki 20 kV-os hálózat. A 20 kV és a 0,4 kV-os hálózatok között oszlop transzformátor állomások vannak. A 0,4 kV-os hálózat szintén légvezetékes, túlnyomórészt betonoszlopokkal, melynek egyik része szabadvezeték, a másik része szigetelt vezeték.
A település közvilágítása légvezetékes kialakítású. A belterület 0,4 kV-os kisfeszültségű elosztóhálózata csupasz légvezetékkel van kiépítve. A fogyasztói csatlakozások a lakosságnál főleg légkábelesek, az intézmények esetében földkábelesek.
A villamos hálózatok fejlesztése a mindenkori fogyasztói igények alapján történik. 

2023 évben kezdődött meg a település belterületén a közvilágítási villamos hálózat lámpatestjeinek cseréje, modern, energiatakarékos LED lámpák kerültek a tartóoszlopokra. Ezt a fejlesztést az önkormányzat ütemezetten, minden évben egy újabb terület bevonásával végzi. Előreláthatólag a közvilágítás megújítási programunk 2026 évben fog befejeződni.

[bookmark: _Toc193376767]Gázszolgáltatás

A falu a Kiskundorozsma gázátadó állomásáról kapja a földgázt. A gázelosztó vezeték ÉD-i irányban halad, erről ágazik le Domaszék és Szeged-Szentmihálytelek gázbekötése is. 
A községen 2 db 40 bar nyomású tranzit gázvezeték halad keresztül.

[bookmark: _Toc193376768]Közlekedés

A térség aktív lakosságának kb. 60%-a ingázik Szegedre. 
A tömegközlekedés autóbuszjáratokkal biztosított mind Szeged, mind Mórahalom, mind a határállomás felé. A helyközi tömegközlekedés szempontjából nehézséget jelent az M5 autópálya megépülése után a külterületen élők igényeinek megfelelő buszjáratok biztosítása. 
A 2006 tavaszán elkészült M5 autópálya időben jelentősen lerövidíti és megkönnyíti a Budapest felé történő közlekedést. 
A település élete szempontjából kiemelt jelentőségű, hogy az ország legnagyobb forgalmú közúti határátkelő helye a röszkei, emellett vasúti határátkelő is, hiszen 2025-ben átadásra került a teljes egészében megújult Szeged-Szabadka vasútvonal. Röszke vasúti megállóhely is felújításra került. Szerbia és Szeged felé is utazhatunk vasúttal Röszkéről.

2013. évben a Duna-Körös-Maros-Tisza Eurorégió sikeres határon átnyúló projektjének keretein belül kezdődött meg a Szeged-Szabadka vasútvonal fejlesztésére irányuló tervezési folyamat.
A Szeged–Szabadka vasútvonal fejlesztése a Szeged–Röszke–Horgos–Szabadka–Csikéria–Bácsalmás–Baja vasútivonal-projekt részeként valósult meg. Első körben engedélyes tervdokumentáció készült a Szeged-Röszke-Horgos-Szabadka vasútvonal átalakítására, a további szakaszok esetében elvi szintű megvalósíthatósági tanulmány készülhetett csupán, hiszen ezen a szakaszon több helyen nincs is meg a régi vasúti pálya, így új építése szükséges, amely sokkal költségesebb, mint egy meglévő felújítása. 
Kormányzati szinten, azaz mind a magyar, mind pedig a szerb Kormány részéről is támogatott volt a fejlesztés, összköltsége mintegy 300 millió euró, azaz körülbelül 91,5 milliárd forint. A projekt részeként felújításra kerültek a vasúti pályák, a talapzat, a sínek, melyek nagyobb sebességű vonatközlekedést is lehetővé tesznek. Röszkén a közutakat keresztező két vasúti átjáró is korszerűsítésre került, amely a biztonságos közlekedési feltételeket szolgálja.

A civil élet aktivitása szempontjából igen kedvezőnek ítéljük a jelenlegi helyzetet. Ez a LEADER jellegű programok szempontjából különösen így van, hisz azokban a civilek aktivitása jelentős.

[bookmark: _Toc40095523]4. Táblázat: Civil szervezetek bemutatása

	Civil szervezet neve
	Elérhetősége
	Tevékenységi köre

	Röszkei Kaláka Hagyományőrző és Teleház Közhasznú Egyesület
	Székhely: 6758 Röszke, Fő u. 87. 
Telefon: +36 62 573 870 
E-mail: telehaz@roszkenet.hu 
	Feladata elsősorban a Teleház működtetése, továbbá a kulturális örökség megóvása, a helyi hagyományok ápolása; településfejlesztés; ifjúsági szervezetek fejlesztése, ifjúsági közösségi tér működtetése.

	Beretzk Péter Természetvédelmi és Kulturális Hagyományőrző Klub
	Székhely: 
6758 Röszke, II. körzet Kültelek 50/B
Telefon: + 36 30 371 8044 
E-mail: beretzk.peter@gmail.com 
	A lakosság természeti-, és környezeti nevelése szemléletformálással, helyi és hagyományos kulturális értékek megőrzése, alakítása közösségi foglalkozásokkal és programokkal. 

	Röszkei Sportkör
	Székhely: 6758 Röszke, Fő u. 84. 
Telefon 06 70 417 6823
E-mail: sovenyhazi.gabor@gmail.com
	A sport népszerűsítése, a rendszeres sportolás, testedzés közösségi szintű biztosítása, illetve a szakosztályok működtetése

	Röszke Község Egészségvédő Egyesülete
	Székhely: 6758 Röszke, Fő u. 87.
Telefon: 06 62 573 870
E-mail: egeszsegvedo.roszke@gmail.com
	A lakosság egészségének megőrzése szemléletformálással, az egészséges életmódra való ösztönzés, egészségmegőrző programok szervezése.

	Röszkei Polgárőr Egyesület
	Székhely: Védelmi Központ 
(6758 Röszke, József Attila u. 20.) 
Telefon: 06-30/621-6248 
E-mail: turoistvan@freemail.hu 
roszkepol@freemail.hu
	A közbiztonság fenntartása, együttműködések kialakítása más rendvédelmi szervekkel.

	Röszkei Sporthorgász és Természetvédő Egyesület
	Székhely: Védelmi Központ 
(6758 Röszke, József Attila u. 20.)
Telefon: 70/313-99-20
E-mail: horgaszegyesulet@roszkenet.hu 
	A horgászok érdekeinek képviselete, horgászati lehetőségek biztosítása, horgászversenyek szervezése. A tiszai Holtág természeti adottságainak megőrzése.

	Fehér Akác Nyugdíjas Klub
	Székhely: 6758 Röszke, Dózsa György u. 1.
Telefon: 62/573-780
	Nyugdíjasok szabadidős programjainak szervezése, együttműködések más klubokkal.

	Röszkei Földtulajdonosok Vadásztársasága
	Székhely: 6758 Röszke, Rendelő utca 12.
Telefon: 06 30 278 5305
E-mail: mezosir@freemail.hu
	Röszke területén a vadászati jog kezelése.

	Röszkei Gazdakör
	Székhely: 6758 Röszke, Dózsa György u. 1.
Telefon: 06 20 970 6527
E-mail: roszkei.gazdakor@gmail.com
	Gazdák érdekképviselete, szakmai ismeretek biztosítása, természeti környezet megóvása, közös géphasználat előmozdítása.

	Alapítvány a Röszkei Gyermekekért
	Székhely: 6758 Röszke, Fő u. 95.
Telefon: 06 62 573 750
E-mail: alapitvany@roszkesuli.hu
	Oktató-nevelő munka tárgyi és személyi feltételeinek javítása, fejlesztése.

	Bönde Éva Alapítvány
	Székhely: 6758 Röszke, Fő u. 89.
E-mail: bondeevaalapitvany@gmail.com
	Röszke községben élő családok közösségi kulturális nevelése, a hagyományok élő megismerése, a régi szokások újraértékelése és aktivizálása.



A civil szervezetek tevékenységüket tekintve a közélet teljességét átfogják, a hagyományőrzéstől a nyugdíjasokig, a természetvédelemtől a polgárőrségig, az egészségmegőrzéstől a biokultúráig. A szervezetek, valamint az önkormányzat között kialakult kapcsolat kiválónak mondható, sok esetben közös programmal jelentkeznek.

[bookmark: _Toc193376771]Kulturális örökség: az épített, a tárgyi és a szellemi örökség 

A település, amelynek neve már 1439. évi feljegyzésekben létezik, épített környezetének helyzetét meghatározza az, hogy aránylag sok az újonnan épített lakás. A lakások életkora mutatja a település folyamatos, csaknem egyenletes növekedését. A külterületen élők egy része fokozatosan a belterületre költözik, ugyanakkor a külterületre a városból, esetleg a határon túlról is jelentős számban költöznek új tulajdonosok. A vegyes építési kor miatt a településnek nincs jellegzetes építési arculata. Az utóbbi években jelentős a településen ingatlant vagy telket vásárlók száma, a határokon (Szerbia, Románia) túlról érkező és itt megtelepedő családok is emelik a lakónépességet,, de más városokból, településekről is költöznek Röszkére. 
A társadalmi fórumokon részt vett lakosság szubjektív véleménye alapján a térség - szélesen értelmezett - kulturális örökségét olyan erősségnek tekintik, melynek kibontakoztatása esetén találkozna a külső lehetőségekkel is.

Helyi védelem alatt álló épületek:
·  Római Katolikus Templom
·  Közösségi Színtér és Könyvtári, Információs és Közösségi Hely (Művelődési ház)
·  Glattfelder Gyula püspöki iskolaépület
·  Röszkei Százholdas Pagony Óvoda és Zsebibaba Bölcsőde tanyai épülete.

A település kulturális rendezvényei a múlt hagyományain alapulnak, és az utóbbi időben megújulva évenként a testvértelepülések részvételével (Végvár-Románia; Magyarkanizsa- Szerb Köztársaság, St Pierre de Trivisy- Franciaország) megrendezésre kerülnek:
· nemzetközi néptánc fesztivál,
· nemzetközi töltött-káposzta főző verseny,
· hagyományőrző falunapok kulturális és szórakoztató programjai,
· Szent Antal napi búcsú,
· Szent Antal hét,
· Családi Nap.

Ezek a rendezvények turisztikai látványosságot is képviselnek, más település rendezvényeivel összekötve programsorozatot képeznek. Külön látványosság a Paprika Molnár Kft. által megálmodott és létrehozott paprika-múzeum, amely a termesztéstől a paprika őrléséig a teljes őrölt paprika készítési folyamatot mutatja be. 
A klebelsbergi kultúrpolitika idején épült a település művelődési háza. Infrastruktúráját, helyi adottságát tekintve alkalmas tájoltató jellegű, hagyományőrző műsorok bemutatására és vendéglátásra egyaránt. Az elmúlt években több ütemben újítottuk meg ezt a közösségi terünket, belső és teljes külső felújítás is megvalósult a klebelsbergi épületen.

[bookmark: _Toc193376772]Zöldfelület-gazdálkodás

A település arculatát meghatározza, hogy közigazgatásilag csak 1950-ben vált el Szegedtől, korábban annak pusztasága, majd tanyavilága, később kertészsége volt. Ha neve szerepelt is valahol, többnyire az alsótanyai részekkel, a 19. századtól a kapitányságokkal együtt emlegették. Így az elmúlt fél évszázadban a kapitányságból, folyamatos bővüléssel jött létre. A kertészeti hagyományok ma is élnek, és meghatározzák a település arculatát.

A közösségi zöldterületek kialakítására kevés figyelmet fordítottak.
Ez az oka annak, hogy a templomkert, a központi park, a temető és egy un. „Búcsútér-játszótér” kivételével nagyobb összefüggő zöld felület a településen alig található. 
A községi zöldterületek kiterjedése csupán 16 hektár (ennek nagy része a temető, egy belterületi erdő és a sportpálya), ami kevésnek mondható. Ezt a helyzetet némileg „oldják” az utak melletti fasorok.
Az elmúlt években igyekeztünk minden pályázati lehetőséget megragadni, annak érdekében, hogy a településen minél több pihenésre, kikapcsolódásra alkalmas helyet alakíthassunk ki. Ily módon készült el a település központjában egy addig kihasználatlan területen az MLSZ támogatásával egy grund focipálya, körülötte pedig LEADER támogatással szabadidőpark.
Sajnos az önkormányzat igen kevés területtel rendelkezik, amely alkalmas lehet akár játszótér kialakítására vagy más szabadidős sportolási lehetőségre, ezért a meglévő területeinket kiemelten kell kezelni, fejleszteni.
[bookmark: _Toc289773353][bookmark: _Toc289773503][bookmark: _Toc193376773]A helyi gazdaság 

Gazdaságföldrajzi szempontból a térség fekvése kedvező. Szeged, Mórahalom és a határ közelsége biztosítja az összes gazdasági szempontból fontos központi szolgáltatás gyors elérhetőségét. Ugyanakkor bőségesen rendelkezünk olyan természeti környezettel és értékekkel, ahol az emberek rövid utazással – akár tengerparti üdülést kiegészítve - pihenésre, feltöltődésre alkalmas helyet találhatnak.
A településen a jelentős a mezőgazdasági termelés. Főbb mezőgazdasági termékek a zöldségfélék és a szántóföldi gabonanövények. Emellett a melegházi primőr zöldségtermesztés is gazdasági jelentőséggel bír. 
Röszke területén a felszínt borító talajtakarót négy fő típusba sorolható talajok alkotják úgy, mint váztalajok, réti talajok, öntéstalajok és csernozjom.
Ennek megfelelően a korábbi dohánytermesztést a 18. század végétől felváltotta a paprikatermesztés és a 20. század közepétől az intenzív zöldségtermesztés is kifejlődött.

[bookmark: _Toc193376774]A vállalkozások rövid bemutatása 

Legnagyobb helyben foglalkoztatók:
· a mezőgazdaság,
· a mikro-, kis-, és középvállalkozások
· a közszféra különböző intézményei.

Számottevő ipari üzem csak a Paprikafeldolgozó volt a településen, amelyet később más nemzetközi cég vett át. A foglalkoztatás terén jelentős változást hozott az UNILEVER Magyarország Kft élelmiszer-feldolgozó üzeme, illetve több kisebb méretű ipari vállalkozás működése a településen. Sajnos, 2023-ban az UNILEVER megszüntette a röszkei gyár üzemeltetését, a telephelyet a magyar tulajdonú MEZŐKER Kft. vásárolta meg, ahol zöldségek feldolgozásával, szárításával és csomagolásával foglalkoznak. 
A vállalkozások egyaránt működnek kül-, és belterületen. Ezen kívül néhány szolgáltató is jelen van a településen, elsősorban élelmiszerellátás és a vendéglátás területén.
Jelentős változást hozott az M5 autópálya határig történő kiépítése, mert ezzel egyidejűleg megjelentek jelentős beruházók is a községben. Az elmúlt tíz évben számos vállalkozás és cég jelent meg a településen.

Településünk az út - vasút elérhetősége szempontjából kedvező helyzetben van. Az M5-ös autópálya a megközelítést tovább segíti, a potenciális beruházóknak új lehetőséget biztosít, beleértve a határforgalmat is. Röszke infrastrukturális ellátottsága jó, ezen „kiváltságokat” nemcsak a lakosság, de a vállalkozások is élvezhetik.

A vállalkozásokat illetően különböző és igen összetett adatbázisok nyújtanak információkat.
A vállalkozásokra vonatkozó adatok fő forrását az Opten Informatikai Kft. által működtetett, a Belügyminisztérium cégnyilvántartásán alapuló, társas vállalkozások cégadatait tartalmazó adatbázis képezi. 

A község belterületén ipari középvállalkozás a MEZŐKER Kft. és az EURO-CHICKEN Kft. élelmiszer feldolgozó kisvállalkozás működik. A legtöbb ipari mikro-, és kisvállalkozás a település külterületén helyezkedik el.

Az Opten Kft. nyilvántartása alapján, Röszkén székhellyel vagy telephellyel rendelkező társas vállalkozások száma összesen 113. Ezen vállalkozások közül 17 működik betéti társaság formájában, 93 korlátolt felelősségű társaság formájában, 2 szövetkezetet tart nyilván a rendszer, valamint 1 közkereseti társaság is működik a településen. Sajnálatos, hogy jelenleg 12 társas vállalkozás áll végelszámolás, kényszertörlés vagy felszámolás alatt (2025. március 19.)

A szállással és vendéglátással kapcsolatos vállalkozások a határ menti átmenő forgalomra alapoznak legfőképpen. Az idegenforgalom minden mutatójában elmarad a megyei, de még sokkal nagyobb mértékben az országos helyzettől. Lehetőségeinket figyelembe véve ez sajnálatosnak mondható, és okát csak a szerb határ valamint Szeged és Mórahalom közelségével lehet magyarázni.

[bookmark: _Toc193376776]Turisztikai potenciál

Mint az az előző pontból is kiderül, a turisztikai jellegű vállalkozások száma elenyésző a település összes vállalkozásához képest. Összesen 4 vállalkozót találunk, akik szálláshely szolgáltatást nyújtanak.

A település turisztikai adottságai, látványosságai:
· Holt-Tisza,
· Paprika Park,
· Természetvédelmi területek,
· Helyileg védett épületek (művelődési ház, templom).

Közvetett módon azonban Mórahalom és Szeged is turisztikailag hatással bír a településre. Mórahalom híres a folyamatosan fejlődő Erzsébet Gyógyfürdőről, míg Szeged számos kulturális, szórakoztató programokkal, attrakciókkal (Szabadtéri Játékok, Szegedi Ifjúsági Napok, borfesztiválok stb.) várja a térségbe látogató turistákat. Mindemellett Szegeden 2010. évben adták át a Dél-Alföld legnagyobb aquaparkját, így a történelmi Anna Gyógyfürdő mellett egy igazi élmény és wellness központ is turisztikai vonzerőt jelent a városnak.
[bookmark: _Toc289773365][bookmark: _Toc289773515][bookmark: _Toc193376777]Munkaerőpiac: megélhetési viszonyok 

[bookmark: _Toc193376778]Foglalkoztatás 

Országos szinten 2025. januárban a Nemzeti Foglalkoztatási Szolgálat regiszterében 230 175 fő álláskereső szerepelt, ami 2 741 fővel kevesebb az előző év azonos időszakának adatához viszonyítva. Az álláskeresők száma a 2024. januári adathoz viszonyítva 1,2%-os csökkenést, a megelőző hónaphoz képest pedig 4,2%-os növekedést mutat.

Csongrád-Csanád vármegyében, 2025. január végén a nyilvántartott álláskeresők száma 4.855 fő lett, amely 179 fővel magasabb, mint az előző havi, decemberi záró létszám. Az egy évvel korábbi, 2024. januári 5.396 fős létszámhoz képest pedig 541 fővel, 10,0%-kal kevesebben szerepelnek a járások regisztrációjában. Tíz év alatt az akkori, 14,4 ezer főről, 9,5 ezer fővel, 66,2%-kal esett vissza a nyilvántartásban lévők száma.

	
	Nyilvántartott álláskeresők száma

	
	2020. február/március
	2025. január

	
	nő
	férfi
	összesen
	nő
	férfi
	összesen

	Csongrád megye
	3900
	3462
	7362
	2413
	2442
	4855

	Szegedi Járás
	1551
	1378
	2929
	886
	875
	1761

	Röszke
	48
	48
	34
	34



[bookmark: _Toc289773368][bookmark: _Toc289773518][bookmark: _Toc193376779]Az ingázás következményei

A település közforgalmú autóbusz közlekedésbe bevont útjai a szakmai paramétereknek megfelelnek. Az autóbusz megállóhelyek mennyisége adott a helyközi közlekedés által elvárt sűrűségre. 
2010. évben került átadásra a tanyai buszforduló a Kisszéksósi út mellett, amely jelentősen megkönnyíti a III. és IV. körzet lakóinak a Szegedre, illetve Mórahalomra történő ingázást, így a munkavállalás feltételei is elérhetővé váltak. Szintén 2010. évben készült el a települést érintő közösségi közlekedés fejlesztésére irányuló beruházás, melynek eredményeképpen minden buszmegálló akadálymentes peronszigettel ellátott, belterületen mind a Szeged, mind a Mórahalom irányába közlekedő utasokat fedett utasváró várja. Külterületen az utasvárók a várakozó oldalon napelemes közvilágítási lámpákkal egészültek ki. Új buszmegálló került kiépítésre a Kisszéksósi út mellett, ahol az M5 autópálya gyalogos felüljárójára tud a gyalogos becsatlakozni, eljutni. Szeged és Mórahalom közelsége eredményezi, hogy a településünkön igen jelentős az ingázás, egyrészt jelentkezik a munkavállalás szempontjából, másrészt pedig az oktatási, egészségügyi intézményrendszer elérhetősége is csak ily módon érhető el.

Röszke belterületén az utak nagy része szilárd burkolatú, a keresztirányú zsákutcák ideiglenes kőzúzalék burkolatúak. A külterületen hatalmas úthálózattal rendelkezik az önkormányzat, mely szinte mind földút, ezen utak karbantartása elengedhetetlen, de nehezen megoldható feladat. A belterületen az elmúlt években az önkormányzat jelentős forrásokat különített el saját költségvetésén belül belterületi útfelújításokra, nagyfelületű kátyúzásra és járdafelújítási programra is.
A Magyar Állam tulajdonában, és a Magyar Közút Nonprofit Zrt. üzemeltetésében álló Fő utca és József Attila utca közül a Fő utca teljes hosszúságában felújításra, újraaszfaltozásra került. A József Attila utca felújítása a vasúti nyomvonalig elkészült, az elkövetkezendő években teljes hosszúságban felújítást igényel. 
A legfontosabb utak, belterületi szakaszok mentén nincs kerékpárút kialakítva, de ezt a szűk keresztmetszetek nem is teszik lehetővé. Mórahalom Város Önkormányzatával együttműködve, közösen nyújtottuk be pályázatunkat a magyar-szerb határon-átnyúló együttműködési programra, amely keretén belül elkészülhetett Mórahalom és Röszke között is a kerékpárút, melynek közel 4 km-es szakasza Röszke közigazgatási területén található, így a pályázat megvalósításához az önkormányzat jelentős (kb. 10 millió Ft) önrésszel járult hozzá. A kerékpárút az autópálya Déli csomópontjától indul és egészen a mórahalmi Bivalyrezervátumig tart, ahol becsatlakozik a Mórahalom külterületén korábban megépült kerékpárútba. 

A helyi közlekedés szemszögéből kisebb szerepet töltött be a vasút, hiszen 2016-tól 2023-ig szünetelt ezen a területen a vasúti közlekedés. Az egykor nagy fontosságú vasútvonalon (mely része volt a Nagyvárad-Fiume vonalnak) újra megindult a közlekedés, a Szeged-Szabadka vasútvonal teljes felújítása után a vasút Szeged-Szabadka nemzetközi összeköttetés részeként biztosít kapcsolatot Szeged, illetve a Vajdaság irányába. A napi vonatközlekedés lehetővé teszi a határon túlról az ingázást is, akár munka végzés, akár tanulmányi tevékenység céljából.

[bookmark: _Toc193376780]A mezőgazdasági kistermelés helyzete és szerepe

A mezőgazdaság termékeinek sem előállítása, sem értékesítése során – a látszat ellenére – nincsenek kihasználva a térség valódi potenciális lehetőségei. Ennek fő okát abban látjuk, hogy a piaci, gazdasági és törvényi változásokra a térség mezőgazdasági szereplői nem reagáltak megfelelő módon és gyorsasággal.


[bookmark: _Toc193376781]A település szociális helyzete

A település önkormányzata tanyai területén működtet tanyagondnoki szolgálatot, elsősorban az idősek és egyedülállók ellátásának megkönnyítésére. A szolgálat két körzetenként egy-egy tanyagondnokkal látja el feladatait. A tanyagondnokok 2014-ben beszerzett Skoda Jeti gépjárművel rendelkeznek. Az időseket ételkihordással, gyógyszerellátással, szükség esetén orvoshoz szállítással segítik. Ezen kívül településünk a nehéz helyzetbe került családok és rászorulók részére állandó Családsegítő Gyermekjóléti Szolgálatot működtet többcélú társulási formában.

[bookmark: _Toc193376782]Az eddigi fejlesztések bemutatása

2021-2024. között megvalósult pályázatok és támogatások:

	TOP-2.1.3-15-CS1-Települési környezetvédelmi infrastruktúra-fejlesztések/Röszke
	Röszke Község Önkormányzata
	Röszke belterületi csapadékvíz-elvezető rendszer rekonstrukciója II. ütem
	200 000 000 Ft
	2021-2023

	VP-7.2.1-1-21 Külterületi helyi közutak fejlesztése
	Röszke Község Önkormányzata
	Röszke 044/2 helyrajzi számú külterületi út felújítása
	181 948 567 Ft
	2022-2023

	TOP_PLUSZ-2.1.1-21-CS1 Önkormányzati épületek energetikai korszerűsítése
	Röszke Község Önkormányzata
	Kultúrház épületenergetikai korszerűsítése és napelemes rendszer telepítése Röszkén
	103 752 015 Ft
	2022-2024

	TOP_PLUSZ-1.1.1-21-CS1 Helyi gazdaságfejlesztés
	Röszke Község Önkormányzata
	Főzőkonyha felújítása Röszke Községben
	537 908 156 Ft
	2024-

	Interreg-IPA Magyarország–Szerbia Határon Átnyúló Együttműködési Program
	Magyarkanizsa – Röszke – Szeged együttműködésében
	CBC BIKE – A jó út mindenkit összeköt
	140 000 Euro (51 800 000 Ft)
	2020-2022

	Haza költségvetési támogatás
	Röszke Község Önkormányzata
	Térfigyelő kamerák kiépítése (Mezeiőr szolgálathoz)
	8 865 477 Ft
	2022.

	Rendkívüli támogatás
	Röszke Község Önkormányzata
	Konyha épületén teljes tető csere
	54 000 000 Ft
	2022.

	

	Magyar Falu Program
	Röszke Község Önkormányzata
	Orvosi Eszközök beszerzése MFP-AEE/2019
	2 975 902 Ft
	2020-2021

	
	
	Orvosi Eszközök beszerzése MFP-AEE/2020
	2 998 747 Ft
	2021-2022

	
	
	Kommunális eszközbeszerzés MFP-KOEB/2021
Kommunális eszközbeszerzés MFP-KOEB/2022

	6 005 830 Ft


5 619 340 Ft
	2021-2022

	
	
	Felelős állattartás elősegítése MFP-FAE/2021
	1 499 500 Ft
	2022

	
	
	Önkormányzati épület felújítása MFP-ÖTIK/2021
	30 194 962 Ft
	2022

	
	
	Önkormányzati épület felújítása MFP-ÖTIK/2022
	5 926 620 Ft
	2022

	
	
	Óvodai játszóudvar fejlesztése MFP-OJF/2020
	4 998 810 Ft
	2021-2022

	
	
	Nemzeti és helyi identitástudat erősítése MFP-NHI/2019
	17 153 280 Ft
	2020-2022

	
	
	Építési telkek kialakítása MFP-TKK/2020
	10 764 800 Ft
	2021-2023







[bookmark: _Toc193376783]A helyzetértékelés összefoglalása, problématérkép és SWOT analízis


0. [bookmark: _Toc193376784]Problématérkép

Ebben a fejezetben szeretnénk leírni azokat az alapvető problémákat, amely első olvasásra talán általánosnak is tekinthető, azonban ezek a problémák jelentősen befolyásolják a település működését. Sajnos sok esetben nem mindig találunk az itt felvázolt hiányok megoldására megfelelő forrást, éppen ezért fontos és említésre méltó a leírás.

[bookmark: _Toc193376785]A közlekedéshez kapcsolódó problématérkép

A külterületi földutak karbantartása évről évre nagy anyagi terhet ró az önkormányzat számára, mindezt tovább nehezíti a kedvezőtlen klímaváltozás és annak negatív hatásai.

A közösségi közlekedés fejlesztése megvalósult, azonban célunk, hogy a közösségi közlekedési buszjáratokat a lakossági elvárásoknak megfelelően sűrűbben tudjuk biztosítani, a szolgáltatóval történő egyeztetések eredményeképpen óránkénti buszjáratok közlekedhessenek, és bővüljön a Mórahalom felé közlekedő buszjáratok száma. 

További probléma még, hogy az ún. felvégen egyáltalán nem épültek buszmegállók, a község ezen lakosai csak hosszas gyaloglás után juthatnak el a település központjában lévő buszmegállóhoz. Cél: a „felvég” bekapcsolása a közösségi közlekedésbe, az autóbusz közlekedésre vonatkozóan esetleges új útvonalak meghatározása a jelenleg ellátatlan településrész bevonására a buszközlekedés szempontjából.

A kerékpáros közlekedés településünkön igen gyakori, sokan nem csak a település határain belül használják eszközként, de a közeli Szeged városába is kerékpárral mennek dolgozni, iskolába, ha az időjárás engedi. Probléma azonban, hogy kizárólagosan a „Mihályteleki úton” lehet biciklivel eljutni a városba, ez az út azonban kivilágítatlan, nem rendelkezik kerékpárúttal vagy kerékpársávval, ezért rendkívül balesetveszélyes is. Itt a kerékpárút kialakítása gyakorlatilag lehetetlen, de legalábbis nehezen megoldható, és a költséghatékonyság is megkérdőjelezhető. Röszke-Szentmihály-Szeged közötti területre elkészültek egy lehetséges kerékpárút tervei, a megvalósításához Szeged várossal közös, sikeres pályázat szükséges. Pozitívum, hogy ez az út felújításra került, új aszfaltburkolata a közlekedés szempontjából előrelépés.

A Kisszéksósi út külterületi úthoz képest meglehetősen nagy forgalmat bonyolít le, mivel a tranzitállomáshoz vezet és ez a körzet a legsűrűbben lakott része a külterületnek. Az út minősége folyamatos karbantartást igényel, főleg a padka része, ősszel és tavasszal a Magyar Közút elvégzi ezt a munkát, sajnos, pár hónapon belül visszaáll az eredeti rossz állapot. Megoldás a két oldalra történő szélesítése lenne, de ez az út is a Magyar Közút kezelésében van, komoly forrásokat igényel a felújítása.

Külterületi utak fokozott igénybevétele pl. mezőgazdasági gépekkel jelentős károkat okoznak az utak állapotában. 
A település turisztikai látványossága a Gyálai-Holt Tisza, a területhez vezető Kossuth Lajos utca és az átjárók felújítása is fontos lenne, a tulajdonos Magyar Állam és a kezelő Magyar Közút bevonásával.

[bookmark: _Toc193376786]Településképpel kapcsolatos problémák

A településkép szempontjából fontos lenne a települési zöldterületek növelése, parkosítás, a tanyaudvarok fásítása, virágosítása, a belterületi ingatlanok előtti előkertek egységesítése, a szilárd burkolatú utak kiépítése a külterületen, valamint információs, köszöntő és új utcanév táblák elhelyezése, az ingatlanok faliszámainak feltüntetése.

A két bekötőút melletti zöldterület gondozása évről évre kiemelt feladat. A bekötő utak mentén érdemes lenne – a folyamatos karbantartás mellett – őshonos fákat ültetni, itt azonban a feltételek (jogi, tulajdonosi viszonyok stb.) nem biztosítottak.
Folyamatos feladat: zöldterületek, játszóterek fejlesztése, fásítás, virágosítás, rendszeres karbantartások, fűnyírás, kaszálás, komplex településüzemeltetési feladatok ellátása. 

Folyamatosan tapasztaljuk, hogy a művelésből kivont területek, elhagyott tanyák, parlagfűvel borított területekké, romos, gondozatlan ingatlanokká válnak. Ezek rendbetétele, de legalábbis folyamatos feltérképezése, parlagfű mentesítése elengedhetetlen. 

[bookmark: _Toc193376787]Egyéb problémák, rövid, közép és hosszú távú feladatok:

Gazdaságfejlesztés:
Helyi gazdák terményeinek népszerűsítése és támogatása, gazdakör támogatása, logisztikai szerepkör erősítése, új telephelyek és vállalkozások letelepedése érdekében, a térségen átnyúló (pl. Szerbia) együttműködések erősítése.

Turisztikai célú fejlesztések:
Turisztikai infrastruktúra fejlesztése, túraútvonalak, tanösvények, pihenőhelyek kialakítása, Gyálai-Holt-Tisza népszerűsítése, falusi turizmus támogatása, kulturális, közművelődési programkínálat bővítése, a kulturális és történelmi örökségeink ápolása és bemutatása.
A Holt-Tisza több szempontból is meghatározó a településünkön, egyrészt meghatározó volt a településünk kialakulásában, része a múltunknak, másrészt turisztikai célú hasznosítása is egyfajta lehetőség számunkra. Jelenleg leginkább a sporthorgászok használják.

Közlekedési infrastruktúra fejlesztés:
Járdaprogram elindítása, kerékpárút-hálózat fejlesztése, kerékpáros nyomvonal felfestése a Fő és József Attila utcákon, felvég bekapcsolása a közösségi közlekedésbe, bel- és külterületi utak folyamatos karbantartása, felújítása, fix traffipax telepítése, forgalomlassító eszközök telepítése.

Humán infrastruktúra fejlesztések:
Civil szerveződések, klubok és események támogatása, programjaik népszerűsítése, az önkormányzati közösségi rendezvények, programok, fesztiválok és rendezvények forrásainak biztosítása.

Településfejlesztés:
Kiegyensúlyozott fejlesztések minden településrészen, zöldterületek hasznosítása, újak kijelölése, utcák, terek fásítása, laktanyai terület újrahasznosítása, közpark kialakítása, csapadékvíz-elvezető rendszerek folyamatos fejlesztése, felújítása, megújuló energia rendszerek és műszaki megoldások kiépítése, állatorvosi rendelő területének újrahasznosítása, funkcióval történő ellátása, óvoda, bölcsőde kapacitásainak növelése.

A felmerülő feladatok sora végeláthatatlan, ugyanakkor a jelen koncepciónak nem feladata a közösség társadalmi, lakossági vagy akár szociális problémáinak megvitatása, helyzetének felvázolása.

0. [bookmark: _Toc193376788]
SWOT elemzés
	Erősségek:

· Kedvező fekvés (Szeged, Mórahalom közelsége, Holt-Tisza, a „schengeni” határátkelő)
· Jó közlekedési és tömegközlekedési kapcsolatok (M5 autópálya, E75-ös főút, sűrű autóbusz-kapcsolat Szeged felé, vasúti közlekedés megléte)
· Magas a napsütések órák száma (2000 h/év feletti)
· Kedvező talajok
· Védett természeti értékek
· A Gyálai-Holt-Tisza megléte
· A megfelelő mezőgazdasági adottságoknak köszönhetően, változatos zöldség, szántóföldi és primőr termékek, termesztése jellemző
· Aktív civil szervezetek
· Relatív alacsony munkanélküliség
· Jelentős számú mikrovállalkozás
· Már meglévő, jól működő együttműködések,
· Partneri kapcsolatok pl. határon túli szervezetekkel
· Tájékozottság
· Humán erőforrás aktivitása
· Lokálpatriotizmus
· Szeged és Mórahalom közelsége
	Lehetőségek:
· A Holt-Tisza mint turisztikai potenciál
· Kiemelt közlekedési infrastruktúra fejlesztések, kerékpáros közlekedés feltételeinek elősegítése
· A „határ”jelenléte, mint logisztikai és forgalomszervezési tényező
· Megújuló energiaforrások (napenergia, geotermia) hasznosítása
· A fűszerpaprika, mint hungarikum jelenléte
· A „zöld” turizmus fejlesztése (tanösvény programok)
· Kulturális események rendezvényeinek (nemzetközi néptánc gála, stb.) megrendezése
· Közösségi összetartozás újrateremtése programok, fejlesztések eredményeként
· Külföldi testvértelepülésekkel közös szakmai és közösségi rendezvények, együttes pályázati lehetőségek
· A Dél-alföldi hagyományvilág „újraélesztése”, kézműves tevékenység, – régi legendák, történetek, felkutatása
· A település rendezési tervében kijelölt gazdasági területek: beépítése
· Jól működő települési intézményi rendszer (óvoda, bölcsőde, művelődési ház, közétkeztetés, iskola,)


	Gyengeségek:

· Ár- és belvízveszély a falu keleti, mélyebb területein 
· Az infrastruktúra hiányosságai (pl. belterületi úthálózat állapota)
· Szélsőséges csapadékeloszlás, öntözési kényszer
· A Gyálai-Holt-Tisza rossz vízminősége
· A Holt-Tisza partjának „kisajátítása”
· Erdőterületek alacsony részaránya
· Falusi turizmus hiánya
· Illegális hulladéklerakók folyamatos képződése
· Belterületen tartott állatállomány szaghatása 
· Belterületi gondozott zöldterületek hiánya
· Kézműves tevékenységek megszűnése
· Alkotóház, falumúzeum hiánya

	Veszélyek:

· A migráció miatt kialakuló fokozódó határrendészeti tevékenység (pl. a védett területek potenciális búvóhelyként szolgálhatnak az illegális határátlépőknek)
· A parlagterületek növekedése esetén az allergén gyomok szaporodása
· Gazdasági és területi perifériára történő sodródás (zsáktelepülés)
· Elöregedő népesség
· Az autópálya megépülésének negatív hatásai, főleg külterületen



A felsorolásban számos gyengeség és veszélyforrás is megfogalmazódott, de az erősségek és lehetőségek többet nyomnak a latban, és ez a stratégia megformálásánál egy "óvatosan offenzív" jellegben kell, hogy megnyilvánuljon. Vagyis erősségeink tudatában keressük a lehetőségek óvatos kiaknázásának módját, céljaink következetes megvalósítása érdekében.

0. [bookmark: _Toc193376789]Összefoglaló

A település környezeti adottságai között fontos tényező az évi napfénytartam, mely megközelíti a 2100 órát, ebből következik, hogy ha a feltételek biztosítottak, a mezőgazdasági termelés meghatározóvá válhat. Sajnos, az utóbbi évek aszályos időszakai, a szélsőséges időjárási jelenségek egyre nagyobb kockázatot jelentenek a mezőgazdasági termelést illetően.

A civil élet aktivitása szempontjából igen kedvező a helyzet, hiszen a településen az önszerveződő közösségekre a fejlesztések megvalósítása kapcsán is lehet építeni. A helyi vidékfejlesztési tervben megfogalmazott célok szempontjából különösen kedvező, hisz azok főleg a civilek aktivitására épülnek.

Turisztikai szempontból a térségünk nem rendelkezik több napos elfoglaltságot jelentő vonzerővel, biztató a tanösvény programok kidolgozása, a paprika feldolgozás folyamatának bemutatása (Paprika Múzeum), kulturális rendezvényeink népszerűsítése és a tervezett helytörténeti gyűjtemény kialakítása. Kiemelkedő lehetőség a képzési és konferencia központ, amely a kis és középvállalkozók számára biztosítja az infrastruktúrát, helyet ad nemzetközi konferenciáknak, kistérségi programoknak, határon túli testvértelepüléseink és partnerszervezeteink rendezvényeinek. A Gyálai-Holt-Tisza röszkei Lisztes és Sárgás szakasza lehetőséget ad a horgászturizmus népszerűsítésén túl, hogy más kikapcsolódási forma is meghonosodjon.

A korábbi elemzések határozottan felszínre hozták, hogy térségünk lakói jelentős erősségnek tekintik kulturális örökségünket és erre büszkék is. Ez szintén olyan alap, melyre építeni lehet. Célunk a helyi civil szervezetek, a röszkei intézmények és a település polgárainak bevonása a fejlesztések gyakorlati megvalósításának folyamatába, ezáltal erősítve közösségünk identitás tudatát.

A helyzetelemzésben felsorolt vállalkozásokkal és cégekkel erősíteni kell az együttműködést a helyben foglalkoztatottság növelése céljából. Részt kell vállalni új vállalkozások és cégek letelepedésének támogatásában, hiszen az infrastrukturális ellátottság térségünkben jónak mondható.

Az önkormányzat a továbbiakban is minden segítséget megad a vállalkozók számára, hogy tevékenységeiket magas színvonalon tudják elvégezni. Mivel az önkormányzat nem rendelkezik gazdasági területtel, ezért csak azokkal az eszközökkel tudja segíteni a vállalkozások létrejöttét, amely eredendően a rendelkezésére áll, így pl. a rendezési tervben gazdasági, ipari területeket jelölhet ki.

Az általánosságban megfogalmazott stratégiai célunkat úgy kívánjuk speciális tartalommal megtölteni, hogy azok megjelenítsék a településünk sajátos adottságait. A specifikus célokat úgy formáltuk meg, hogy azok elérése valóban közelebb vigyenek a térség jövőképének megvalósulásához.

A stratégiai céljaink megfogalmazásakor törekedtünk a külső-belső koherencia megtartására, figyelembe véve településünk adottságait és lehetőségeit.

A struktúrát illetően a speciális célokból igyekszünk levezetni prioritásainkat, majd azokból a projekteket, melyek számos egyedi, elvégzendő feladat útján valósulnak meg. Szándékunk szerint az egyes szintek így szolgálják az általános stratégiai célok megvalósulását, így töltik meg azt konkrét tartalommal.

[bookmark: _Toc193376791]Stratégiai és speciális célok

Mind a stratégiai, mind pedig a speciális célok megfogalmazásakor, figyelembe kell vegyük az éppen aktuális és érvényben lévő, az egész országra kiterjedő stratégiai célokat. 

Magyarország a számára a rendelkezésre álló uniós források felhasználását ún. operatív programok keretében pályáztatja. Az operatív programoknak illeszkednie kell az Európai Uniós stratégiához.


Az Európai Uniós fejlesztések mellett 2019. évtől kezdődően megjelent hazai költségvetési támogatással a Magyar Falu Program.
A Magyar Falu Program keretében megvalósuló lakhatással, közszolgáltatásokkal, közösségi terek és helyi identitás programelemek alprogramjainak költségvetési támogatásával pályázat nyújtható be az alábbiak szerint:

	Sorszám
	Fejlesztési cél

	a)
	szolgálati lakás: 

	b)
	bölcsődefejlesztés: 

	c)
	óvodafejlesztés

	d)
	óvodaudvar, illetve óvodai sport: 

	e)
	orvosi rendelő, orvosi eszköz: 

	f)
	mintaprogram – orvosi ellátást segítő eszköz: 

	g)
	polgármesteri hivatal felújítás: 

	h)
	belterületi járdafelújítás anyagtámogatása, belterületi útfelújítás

	i)
	sportparkok építése: 

	j)
	temetőfejlesztés: 

	k)
	eszközfejlesztés közterület karbantartására: 

	l)
	falubusz (falugondnoki) program: 

	m)
	helyi közösségi terek fejlesztése történelmi egyházak bevonásával – a helyi identitástudat erősítése: 

	n)
	nemzeti és helyi identitástudat erősítése önkormányzatok és nemzeti kulturális intézmények bevonásával: 

	o)
	mintaprogram – okospontok kialakítása: 



2025. évtől kezdődően indult a Versenyképes Járások Program is, amely szintén hazai költségvetésből gazdálkodik. Célja a városok és községek kiegyensúlyozott fejlődésének biztosítása, valamint a települések közötti térségi együttműködések ösztönzése. 
A Program keretében vissza nem térítendő költségvetési támogatás nyújtható az alábbi célterületekre:
· Térségi alapinfrastruktúra és elérhetőség fejlesztése
· Térségi közszolgáltatások fejlesztése
· Térségi gazdaságfejlesztés
· Településüzemeltetés




[bookmark: _Toc193376792]Terület és településfejlesztés lehetőségei

A terület-, és településfejlesztés témakörében 5 prioritás fogalmazódott meg

[bookmark: _Toc40095511]1. ábra Terület- és településfejlesztési lehetőségek1	Térségi gazdasági környezet fejlesztése a foglalkoztatás elősegítésére
1.1. Helyi gazdasági infrastruktúra fejlesztése
1.2. Társadalmi, környezeti szempontból fenntartható turizmusfejlesztés
1.3. A gazdaságfejlesztést és a munkaerő mobilitás ösztönzését szolgáló közlekedésfejlesztés
1.4. A foglalkoztatás segítése és az életminőség javítása, családbarát, munkába állást segítő intézmények, közszolgáltatások fejlesztésével
3.	Alacsony széndioxid kibocsátású gazdaságra való áttérés kiemelten a városi területeken
3.1 Fenntartható települési közlekedésfejlesztés
3.2 Önkormányzatok energiahatékonyságának és a megújuló energia felhasználás arányának növelése
2.	Vállalkozásbarát, népességmegtartó településfejlesztés
2.1 Gazdaságélénkítő és népességmegtartó településfejlesztés
4.	A helyi közösségi szolgáltatások fejlesztése és a társadalmi együttműködés erősítése
4.1 Egészségügyi alapellátás infrastrukturális fejlesztése
4.2 A szociális alapszolgáltatások infrastruktúrájának bővítése, fejlesztése
4.3 Leromlott városi területek rehabilitációja
5. Megyei és helyi emberi erőforrás fejlesztések, foglalkoztatás ösztönzés és társadalmi együttműködés
5.1 Foglalkoztatás-növelését célzó megyei és helyi foglalkoztatási együttműködések
5.2 A társadalmi együttműködések erősítését szolgáló helyi szintű komplex programok
5.3 Helyi közösségi programok megvalósítása














































[bookmark: _Toc193376793]A Stratégia fő elemei és azok kapcsolatrendszere

[bookmark: _Hlk193376667]A koncepció célja, hogy a benne szereplő tartalom illeszkedjen a központi és Európai Uniós stratégiai célokhoz mindezt a helyi igények, sajátosságok figyelembevételével teszi. Ezen túlmenően olyan általános célokat is megfogalmaz, mint pl. a településen élők életkörülményeinek javítása vagy a településkép javítása, szebbé tétele.

[bookmark: _Toc40095512]2. ábra Általános célok

Röszke községben a társadalmi, gazdasági és környezeti fenntarthatóság megvalósítása
A térségi és regionális kapcsolatok erősítése
A gazdaság erősítése és a versenyképesség növelése, az innováción alapuló gazdasági szerkezetváltás elősegítése
A lakosság életkörülményeit meghatározó települési és környezeti állapot javítása 













Programunk stratégiai célkitűzései:
1. Gazdaságfejlesztés
2. Turisztikai célú fejlesztések
3. Közlekedési infrastruktúra-fejlesztés
4. Humán infrastruktúra-fejlesztések
5. Településfejlesztési akciók

[bookmark: _Toc193376794]Horizontális elvek

A tervezés, döntéshozatal és a végrehajtás során is kiemelt figyelmet fordítunk az alábbi elvek érvényesítésére:

· Fenntarthatóság
A fenntarthatóság biztosítása mind gazdasági, mind társadalmi és környezeti szempontból a közép és hosszú távú fejlődés feltétele. A fenntartható fejlődés célja, hogy a gazdasági fejlesztések oly módon valósuljanak meg, hogy azok biztosítsák a környezeti értékek maximális védelmét, a természeti erőforrások megőrzését, és figyelembe vegyék a társadalom érdekeit. A fenntartható fejlődésnek ezért három egyenrangú pillére a gazdaság, a társadalom és a környezet harmonikus fejlesztése.
Mindez jelenti a rendelkezésre álló erőforrások jövőorientált, hatékony felhasználását, ugyanakkor a megvalósításra kerülő projektek hosszú távú, a költségvetés forrásait kímélő, költséghatékony működtetését is.

· Esélyegyenlőség
A kedvezőtlen gazdasági mutatók részben elfedik azokat a belső gazdasági, társadalmi egyenlőtlenségeket, amelyek részletesebb vizsgálat során világosan megmutatkoznak az egyes térségek, települések között. Ezek az egyenlőtlenségek a hátrányos helyzetű rétegeket (elsősorban a nőket, romákat, kistelepülésen és külterületen élőket, a fogyatékossággal élőket és a megváltozott munkaképességűeket) még súlyosabban érintik. A fejlesztésben a következő tervezési időszakban biztosítani kell az esélyegyenlőség, mint horizontális szempont valós érvényesülését, a programozási és végrehajtási szakaszában egyaránt.

· Területi kohézió
A területi kohézió érvényesítése érdekében a fejlesztéspolitika minden szakterületén, illetve a tervezés, a végrehajtás, a projektfejlesztés, a nyomon követés és az ellenőrzés minden szintjén kiemelt jelentőségű a térségi gondolkodás és a területi szemlélet alkalmazása. 
A területiség elvének figyelembevétele azt jelenti, hogy a fejlesztések tervezése, megvalósítása, értékelése és nyomon követése folyamán különös figyelmet kell fordítani a területiségre, biztosítva annak tényleges érvényesülését. Ez magában foglalja: a megfelelő szakértelem biztosítását; a méréshez szükséges adatgyűjtés kialakítását; az elv alkalmazását a nyomon követésénél és értékelésénél.

[bookmark: _Toc193376795]Konkrét célok Röszke vonatkozásában

A konkrét célok az alábbiak figyelembevételével, az alábbi problémákra válaszként fogalmazható meg:
· A gazdaság fejlesztése, vállalkozások támogatása, különös tekintettel az M5 autópálya megépítésével összefüggő lehetőségeink kiaknázására, új vállalkozások, cégek letelepedésére
· határon túli kapcsolataink (Szerb Köztársaság, Románia) gazdasági célú megerősítése
· a település környezettudatos arculatának megteremtése
· a fejlesztések átfogó megfeleltetése a fenntarthatóság szempontjainak
· az oktatási, kulturális és szociális intézményhálózat továbbgondozása, lehetőségeink szerinti fejlesztése,
· a kiterjedt tanyarendszer problémáinak kezelése
· a helyben foglalkoztatás arányának növelése
· a hagyományok őrzése mellett korszerűbb, egységesebb települési-, azon belül mezőgazdasági arculat létrehozása
· a kulturális, idegenforgalmi tevékenységek erősítése.


1. Gazdaságfejlesztéshez kapcsolódó konkrét célok:
· Röszke Község Önkormányzata településrendezési tervének oly módon történő módosítása, mely lehetőséget biztosít a helybeli és a Röszkére települő vállalkozásoknak, cégeknek fejlesztéseik, beruházásaik megvalósítására.

· Újabb gazdasági / ipari területek kijelölése a meglévő területek mellé. 

· Meglévő, kihasználatlan, de nem önkormányzati tulajdonban lévő gazdasági területek értékesítésének ösztönzése, elősegítése

· Az M5 autópálya kiépítésével megnyíltak a lehetőségek kistérségen belüli fejlesztésekre a Szeged-Kecskemét-Budapest tengely mentén, amely lehetőséget ad új mikro-, kis-, és középvállalkozások létrejöttére, a meglévők erősítésére

· Együttműködés és kapcsolatrendszer erősítése a Mórahalmi és Szegedi járásokkal, kistérségekkel, társulásokkal

· A gazdasági kapcsolatok élénkítése térségen belül és a határ mentén.

· Környezetkímélő, hagyományőrző és versenyképes termelési módok ösztönzése,

2.	Turisztikai célú fejlesztések: 
· A meglevő természeti, történelmi, építészeti és kulturális örökség megőrzése (Római Katolikus Templom, Művelődési Ház, útszéli keresztek, napsugaras házak)

· A hagyományteremtés ösztönzése, helytörténeti gyűjtemény kialakítása

· A kulturális örökség és a természet védelme (helyi védettségű területek), adottságaink turisztikai vonzerővé fejlesztése, integrálása. 

· Gyálai-Holt-Tisza rehabilitációja – turisztikai célú rekreációs hasznosítása, tanösvények kialakítása, csónakázási lehetőség megteremtése, stégek készítése, kerékpárok beszerzése, a horgászat népszerűsítése, lehetőségeinek bővítése

· A vadászat lehetőségeinek biztosítása a helyi vadásztársaság közreműködésével

· Falusi turizmus elősegítése

· Falusi bemutatóhelyek kialakításának ösztönzése

· Szálláshelyek fejlesztése, új minőségi falusi szálláshelyek kialakításának elősegítése

3. Közlekedési infrastruktúra fejlesztés: 

· A 4 és 5 számjegyű utak javítása, szélesítése a várható és megnőtt forgalomnak megfelelően, ezáltal a kistérségi kohézió erősítése, a település népességmegtartó képességének javítása

· Röszke bekötő útjainak, a Holt-Tiszához és az átjárókhoz vezető utak felújítása

· tanyai utak rendszeres karbantartása, a hozzá kapcsolódó eszköz és gépbeszerzés

· Az önkormányzati tulajdonban lévő utak folyamatos karbantartása, felújítása 

· Rákóczi Ferenc utca új osztás részén útfelújítás, járda építés, csapadékvíz-elvezetés kiépítése,

· Hunyadi János utca útépítésének megterveztetése,

· A logisztikai beruházásokhoz kapcsolódó infrastruktúra fejlesztése,

· Járdaépítési program kidolgozása – együttműködve a lakossággal,

· Röszke – Szentmihály – Szeged között a már elkészült tervek birtokában források elnyerése kerékpárút megépítésére.

4. Humán infrastruktúra fejlesztés

· A népesség kedvezőtlen egészségi, mentális és pszichés állapotának javítása évenkénti szűrővizsgálatok biztosítása

· Szociális gondoskodás, a komplex szociális ellátó-rendszer fenntartása, a tanyagondnoki ellátás biztosítása, családsegítő szolgálat fenntartása, , otthon-közeli szolgáltatások bővítése

· Helyben foglalkoztatottság növelése, képzések, átképzések lehetőségeinek biztosítása

· Közösségi programok megvalósítása

5. Településfejlesztés:

· Szennyvízelvezető rendszer hálózatának fejlesztése

· Csapadék és belvíz elvezető árkok rendbetétele, kialakítása

· Kihasználatlan zöldterületek (vízmű gépház környezetében) hasznosítása

· Röszke Rákóczi Ferenc utcai új telkek körzetében játszótér, szabadidő park kialakítása 

· Egységes települési arculat, hagyományokat őrző falukép kialakítása

· Építési telkek kialakítása

· Zöld területek növelése

· Bűnmegelőzés, közbiztonság erősítése

· Közvilágítás korszerűsítése bel- és külterületen


0. [bookmark: _Toc193376796]A település fejlesztési tervének várható hatása:

A fejlesztések megvalósításával nő a település gazdasági, turisztikai vonzereje, szélesednek a település által ellátott funkciók. Javul és megszépül a települési környezet, mely hozzájárul a magánvállalkozások betelepüléséhez. Erősödik a település térségszervező szerepe és javul a lakosság számára nyújtott szolgáltatások elérhetősége. Nő a terület gazdasági szerepvállalása, mely által csökken a munkanélküliség, megindul a korábban szegregált lakosság felzárkóztatása és beilleszkedése. Megvalósul a helyi értékeken alapuló munkahelyek megőrzése és bővítése. Nő a helyi közösség összetartása és lakóhelyhez kapcsolódó kötődése.

[bookmark: _Toc193376797]A település fejlesztési tervének indikátorai: 
A fejlesztés várható eredményét indikálni tudjuk a településen keletkezett munkahelyek számának alakulásával, a turisztikai beruházások értékével, a felújított utak, kerékpárút hosszával, a jobb minőségű szolgáltatásokkal, a fejlesztett szolgáltatásokkal érintett lakosságszámmal, a helyben és a térségben élők kapcsolatrendszerének erősítésével és nem utolsó sorban a lakosság elégedettségével.



[bookmark: _Toc193376798]Összefoglaló

Röszke Község Önkormányzata gazdasági programja és fejlesztési terve a központi és Európai Uniós stratégiai célokhoz, ezen belül a fent említett és részletezett terület- és településfejlesztési stratégiai célokhoz. Ezen túlmenően olyan általános célokat is megfogalmaz, mint pl. a településen élők életkörülményeinek javítása, vagy a településkép javítása, szebbé tétele.

A program alapvetően 5 fő fejlesztési stratégia köré összpontosul:
1. Gazdaságfejlesztés,
2. Turisztikai célú fejlesztések,
3. Közlekedési infrastruktúra-fejlesztés,
4. Humán infrastruktúra-fejlesztések,
5. Településfejlesztési akciók.
Számunka a legfontosabb és legmeghatározóbb forrásokat a terület és településfejlesztési operatív program, valamint a vidékfejlesztési program tartalmazza. Tulajdonképpen ezen stratégiai célok illeszthetőek leginkább Röszke településre és ezen forrásokra kell elsősorban koncentrálni. Persze mindazonáltal a gazdaságfejlesztéssel kapcsolatos feladatainkat sem hanyagolhatjuk el, sőt a háttérben szakmai segítségnyújtással, információ biztosításával tudjuk a leginkább támogatni a településünkön már működő vagy esetlegesen betelepülni vágyó mikro, kis és középvállalkozásokat.

